เบิกจ่าย8เดือนเฉียด66%
กรมบัญชีกลางโชว์เบิกจ่ายงบประมาณ 8 เดือน ได้ 65.77% ส่วนใหญ่ยังเป็นรายจ่ายประจำ
8 มิ.ย. 2559

กรมบัญชีกลางโชว์เบิกจ่ายงบประมาณ 8 เดือน ได้ 65.77% ส่วนใหญ่ยังเป็นรายจ่ายประจำ
นายมนัส แจ่มเวหา อธิบดีกรมบัญชีกลาง เปิดเผยว่า การเบิกจ่ายเงินงบประมาณ 8 เดือนของปีงบประมาณ 2559 เบิกจ่ายงบประมาณภาพรวม 1.78 ล้านล้านบาท ของวงเงินงบประมาณ 2.72 ล้านล้านบาท หรือคิดเป็น 65.77% แบ่งเป็น รายจ่ายประจำ 1.56 ล้านล้านบาท ของวงเงินงบประมาณ 2.17 ล้านล้านบาท หรือคิดเป็น 71.88%   
ขณะที่รายจ่ายลงทุนไม่รวมงบกลาง เบิกจ่ายแล้ว 2.24 แสนล้านบาท ของวงเงินงบประมาณ 4.57 แสนล้านบาท หรือคิดเป็น 49.13% โดยการเบิกจ่ายเงินประมาณของภาครัฐในภาพรวมเบิกจ่ายได้สูงขึ้นเมื่อเทียบกับช่วงเดียวกันของปีก่อน เนื่องจากหน่วยงานราชการพยายามเร่งเบิกจ่ายงบลงทุน เพื่อให้มีเม็ดเงินเข้าสู่ระบบเศรษฐกิจในช่วงครึ่งหลังของปี เพื่อช่วยผลักดันให้ภาพรวมเศรษฐกิจของประเทศสามารถขยายตัวได้ตามเป้าหมายที่ตั้งไว้
นอกจากนี้ ผลการเบิกจ่ายเงินงบประมาณเพิ่มเติม ตาม พ.ร.บ.งบประมาณจ่ายเพิ่มเติมประจำปีงบประมาณ พ.ศ. 2559 ในภาพรวมเบิกจ่ายแล้ว 1.07 หมื่นล้านบาท ของวงเงินประมาณ 5.6 หมื่นล้านบาท หรือคิดเป็น 19.24% และผลการเบิกจ่ายเงินงบประมาณที่กันไว้เบิกเหลื่อมปี ของปีงบประมาณ 2549-2558 เบิกจ่ายได้แล้ว 1.84 แสนล้านบาท ของวงเงินงบประมาณ 3.07 แสนล้านบาท หรือคิดเป็น 59.78%
นายมนัส กล่าวว่า การดำเนินงานตามโครงการรัฐบาลที่สำคัญ ประกอบด้วย 1.มาตรการส่งเสริมความเป็นอยู่ระดับตำบล ตำบลละ 5 ล้านบาท เบิกจ่ายได้แล้ว 2.89 หมื่นล้านบาท ของวงเงินรวม 3.64 หมื่นล้านบาท หรือคิดเป็น 79.42% และเริ่มทยอยเบิกจ่ายเงินอย่างต่อเนื่อง 2.มาตรการกระตุ้นการลงทุนขนาดเล็กของรัฐบาลทั่วประเทศ เบิกจ่ายได้แล้ว 3.33 หมื่นล้านบาท ของวงเงินรวม 3.79 หมื่นล้านบาท หรือคิดเป็น 87.90% และ 3.มาตรการส่งเสริมความเป็นอยู่ระดับหมู่บ้าน เบิกจ่ายได้แล้ว 4.5 หมื่นล้านบาท ของวงเงินรวม 6 หมื่นล้านบาท หรือคิดเป็น 75.02% ส่งผลให้เศรษฐกิจในระดับชุมชนขยายตัวเพิ่มขึ้น ผ่านการจ้างงานและการบริโภคของประชาชน 4.โครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐ เบิกจ่ายได้แล้ว 3 ล้านบาท ของวงเงินรวม 1.49 หมื่นล้านบาท
สำหรับผลการเบิกจ่ายเงินลงทุนของรัฐวิสาหกิจ (ที่ไม่ได้เบิกจ่ายจากเงินงบประมาณ) เบิกจ่ายได้แล้ว 7.19 หมื่นล้านบาท ของวงเงินรวม 3 แสนล้านบาท หรือคิดเป็น 23.95%
อธิบดีกรมบัญชีกลาง กล่าวว่า ผลการเบิกจ่ายเงินช่วง 8 เดือน ถือเป็นส่วนสำคัญที่ทำให้เศรษฐกิจภายในประเทศมีเงินหมุนเวียนในระบบ ตามเป้าหมายนโยบายกระตุ้นเศรษฐกิจของรัฐบาล